b'\n_START_ARTICLE_\nKava\n_START_PARAGRAPH_\nKava\xc2\xa0\xe2\x80\x93 i\xc5\xa1 kavamed\xc5\xbeio kr\xc5\xabmo vaisi\xc5\xb3 s\xc4\x97kl\xc5\xb3 (kavos pupeli\xc5\xb3) pagamintas, kofeino turintis g\xc4\x97rimas.\n_START_SECTION_\nIstorija\n_START_PARAGRAPH_\nKava kilusi i\xc5\xa1 Etiopijos (tikriausiai Kafos regiono, nuo kurio vardo gal\xc4\x97jo kilti ir pats \xc5\xbeodis \xe2\x80\x9ekava\xe2\x80\x9c), kur nat\xc5\xabraliomis s\xc4\x85lygomis auga arabinis kavamedis._NEWLINE_Pasaulyje kav\xc4\x85 i\xc5\xa1populiarino arabai._NEWLINE_Kavamed\xc5\xbeiai auginami atogr\xc4\x85\xc5\xbe\xc5\xb3 rajonuose: Afrikoje, Azijoje, Centrin\xc4\x97je ir Piet\xc5\xb3 Amerikoje. \xc5\xa0iuo metu \xe2\x80\x93 76 pasaulio \xc5\xa1alyse.\n_START_SECTION_\nKavos pupeli\xc5\xb3 r\xc5\xab\xc5\xa1ys\n_START_PARAGRAPH_\nKavos pupeli\xc5\xb3 r\xc5\xab\xc5\xa1ys skirstomos pagal kavamed\xc5\xbei\xc5\xb3 auginimo viet\xc4\x85 (Kenijos, brazili\xc5\xa1ka kava ir kt.) arba kavamed\xc5\xbei\xc5\xb3 r\xc5\xab\xc5\xa1\xc4\xaf (arabika, liberika, robusta)._NEWLINE_Kavos pupeli\xc5\xb3 savyb\xc4\x97s taip pat priklauso ir nuo to, kokiame auk\xc5\xa1tyje kavamed\xc5\xbeiai auginami. Kokybi\xc5\xa1kesn\xc4\x97s pupel\xc4\x97s yra auk\xc5\xa1tumose, vir\xc5\xa1 700 m auk\xc5\xa1\xc4\x8dio, auginam\xc5\xb3 kr\xc5\xabm\xc5\xb3.\n_START_SECTION_\nLiberika\n_START_PARAGRAPH_\nLiberika \xe2\x80\x93 yra ma\xc5\xbeiausiai paplitusi kavamed\xc5\xbei\xc5\xb3 r\xc5\xab\xc5\xa1is. Ji yra gana prasto skonio. \xc5\xa0ios pupel\xc4\x97s naudojamos kavos g\xc4\x97rimams bei tirpiai kavai gaminti ir u\xc5\xbeima apie 1% pasaulin\xc4\x97s produkcijos.\n_START_SECTION_\nVartojimas\n_START_PARAGRAPH_\nD\xc4\x97l joje esan\xc4\x8dio kofeino (0,6\xe2\x80\x932,4\xc2\xa0%) kava turi tonizuojan\xc4\x8di\xc5\xb3 savybi\xc5\xb3 ir geriama kaip \xc5\xbevalinantis, energetinis g\xc4\x97rimas. Kofeino kiekis kavoje gana menkai priklauso nuo jos skonio: prasta vandeninga kava gali tur\xc4\x97ti daugiau kofeino, nei kokybi\xc5\xa1ka ir gerai i\xc5\xa1virta. Tai labiausiai susij\xc4\x99 su tuo, kad kofeinas vandenyje i\xc5\xa1tirpsta anks\xc4\x8diau, nei skon\xc4\xaf suteikian\xc4\x8dios med\xc5\xbeiagos. Neretai itin daug kofeino turi kavos automatuose pagaminta bei tirpi kava._NEWLINE_Specialaus serviravimo arba stipri kava Moka, rytieti\xc5\xa1ka kava, kava su plakta grietin\xc4\x97le\xc2\xa0\xe2\x80\x93 da\xc5\xbenai geriamos be papildom\xc5\xb3 patiekal\xc5\xb3. Prie j\xc5\xb3 tinka tik ma\xc5\xbei sald\xc5\xabs, pikanti\xc5\xa1ki arba nea\xc5\xa1tr\xc5\xabs sumu\xc5\xa1tiniai._NEWLINE_Prie sumu\xc5\xa1tini\xc5\xb3 kava geriama su pienu, grietin\xc4\x97le arba juoda.\n_START_SECTION_\nKavos ruo\xc5\xa1imas\n_START_PARAGRAPH_\nYra daug kavos paruo\xc5\xa1imo b\xc5\xabd\xc5\xb3. Labai svarbu, kad kavinukas neb\xc5\xabt\xc5\xb3 naudojamas kitiems g\xc4\x97rimams. Taip pat svarbu kavos pupeli\xc5\xb3 kokyb\xc4\x97._NEWLINE_Vanduo kavai turi b\xc5\xabti \xc5\xa1vie\xc5\xbeias, gero skonio, mink\xc5\xa1tas (su trupu\xc4\x8diu kalcio ir magnio jungini\xc5\xb3). Vanduo u\xc5\xbevirinamas, paskui u\xc5\xbepilama malta kava. I\xc5\xa1 verdan\xc4\x8dio vandens i\xc5\xa1siskiria lakiosios dujos, tod\xc4\x97l jo ilgai virinti nereikia, nes g\xc4\x97rimas neteks skonio._NEWLINE_Da\xc5\xbenai sumai\xc5\xa1oma keli\xc5\xb3 r\xc5\xab\xc5\xa1i\xc5\xb3 skoniu ir aromatu viena kit\xc4\x85 papildanti kava. Kavos pupel\xc4\x97s skrudinamos u\xc5\xbedaruose b\xc5\xabgnuose 180\xc2\xb0\xe2\x80\x93200\xc2\xa0\xc2\xb0C temperat\xc5\xabroje, kol tampa \xc5\xa1viesiai rudos. Iki juodumo paskrudinta kava yra nemalonaus skonio. Paskrudinta kava geriau kvepia. I\xc5\xa1 pupeli\xc5\xb3 i\xc5\xa1garuoja vanduo, jos palengv\xc4\x97ja 11\xe2\x80\x9330\xc2\xa0%, bet 30\xe2\x80\x9350\xc2\xa0% padid\xc4\x97ja j\xc5\xb3 t\xc5\xabris. Paskrudint\xc4\x85 kav\xc4\x85 reikia greitai atv\xc4\x97sinti ir laikyti hermeti\xc5\xa1kame inde. Nam\xc5\xb3 s\xc4\x85lygomis kav\xc4\x85 galima laikyti gerai u\xc5\xbedarytame stikliniame, keraminiame arba metaliniame inde. Patalpa turi b\xc5\xabti sausa. Ilgai laikyti kavos pupeli\xc5\xb3 nepatartina, nes jos sugeria dr\xc4\x97gm\xc4\x99 (\xe2\x80\x9eprakaituoja\xe2\x80\x9c), jose esantys aliejai skyla, tod\xc4\x97l pablog\xc4\x97ja g\xc4\x97rimo skonis. Gera kava gaunama i\xc5\xa1 \xc5\xa1vie\xc5\xbeiai paskrudint\xc5\xb3 pupeli\xc5\xb3. Pastov\xc4\x97jusias pupeles prie\xc5\xa1 vartojim\xc4\x85 galima truput\xc4\xaf paskrudinti, bet neleisti pajuoduoti. Galima \xc4\xafd\xc4\x97ti truput\xc4\xaf sviesto. Paskrudintas permalti. Stambiai sumalta kava ilgiau verdama, o smulkiai sumalta\xc2\xa0\xe2\x80\x93 b\xc5\xabna drumzlina. Malti reikia tik tiek kavos, kiek vienu metu jos suvartojama. Malta ji greitai netenka kvapo, sugeria \xc4\xafvairius pa\xc5\xa1alinius kvapus. Jeigu perkama jau sumalta kava, j\xc4\x85 reikia laikyti neilgai ir sandariame inde._NEWLINE_Geriausia kava gaunama specialiame kavinuke, sudarytame i\xc5\xa1 dviej\xc5\xb3 dali\xc5\xb3, tarp kuri\xc5\xb3 yra filtras. Malta kava suberiama \xc4\xaf j\xc4\xaf. \xc4\xae vien\xc4\x85 kavinuko dal\xc4\xaf \xc4\xafpilama kar\xc5\xa1to vandens ir kaitinama. Verdantis vanduo garuoja per esan\xc4\x8di\xc4\x85 filtre kav\xc4\x85. Kitoje kavinuko dalyje susikaupia stiprus kavos ekstraktas. Sandariame kavinuke gaunamas aromatingas g\xc4\x97rimas. B\xc5\xabna tiesiog puodelyje \xc4\xaftaisom\xc5\xb3 filtr\xc5\xb3: \xc4\xaf filtr\xc4\x85 suberiama kava, pro j\xc4\xaf pilamas verdantis vanduo, \xc4\xaf puodel\xc4\xaf suteka \xc5\xa1varus, malonaus skonio kavos ekstraktas. Dauguma kavinuk\xc5\xb3 veikia geizerio principu. Ant dugno vertikaliai tvirtinamas metalinis vamzdelis, prie kurio vir\xc5\xa1aus \xc4\xaftaisytas u\xc5\xbedengiamas sietelis, \xc4\xaf j\xc4\xaf beriama malta kava. Verdantis vanduo ant kavos pilamas pro vanden\xc4\xaf praleid\xc5\xbeiant\xc4\xaf dangtel\xc4\xaf, kad jis siekt\xc5\xb3 sietelio dugn\xc4\x85. Po to verdama ant l\xc4\x97tos ugnies. Vanduo kyla vamzdeliu ir skalauja sietelyje esan\xc4\x8di\xc4\x85 kav\xc4\x85, ekstraktas patenka \xc4\xaf j\xc4\xaf. Reikiamo stiprumo g\xc4\x97rimas esti po 8\xe2\x80\x9310 min. Kai kuri\xc5\xb3 pana\xc5\xa1aus tipo kavinuk\xc5\xb3 dangtelis padarytas i\xc5\xa1 ugniai atsparaus stiklo, per kur\xc4\xaf galima sekti kavos spalv\xc4\x85. Senoviniuose kavinukuose malta kava buvo dedama \xc4\xaf med\xc5\xbeiaginius mai\xc5\xa1elius. Verdant aromatin\xc4\x97s ir skonin\xc4\x97s savybes priklauso nuo ugnies stiprumo ir virimo trukm\xc4\x97s. Gera kava gaunama j\xc4\x85 verdant 6-8 minutes ant silpnos ugnies. Sandarus dangtelis i\xc5\xa1saugo skon\xc4\xaf ir aromat\xc4\x85._NEWLINE_Labai skani taip paruo\xc5\xa1ta kava: keraminis arba porcelianinis kavinukas \xc4\xafkaitinamas verdan\xc4\x8diu vandeniu. Po keli\xc5\xb3 minu\xc4\x8di\xc5\xb3 vanduo i\xc5\xa1pilamas. Jeigu kavinukas keraminis, \xc5\xa1i proced\xc5\xabra atliekama kelet\xc4\x85 kart\xc5\xb3, tada jis gerai \xc4\xafkais ir ilgai i\xc5\xa1saugos \xc5\xa1ilum\xc4\x85. \xc4\xae kar\xc5\xa1t\xc4\x85 kavinuk\xc4\x85 suberiama kava, u\xc5\xbeplikoma verdan\xc4\x8diu vandeniu, u\xc5\xbedengiama dangteliu ir laikoma \xc5\xa1iltai 8\xe2\x80\x9310 min. Kad grei\xc4\x8diau nusistot\xc5\xb3, \xc4\xafla\xc5\xa1inami keli la\xc5\xa1ai \xc5\xa1alto vandens. G\xc4\x97rimas perpilamas \xc4\xaf kit\xc4\x85 taip pat \xc4\xafkaitint\xc4\x85 kavinuk\xc4\x85 arba serviruojama tame pa\xc4\x8diame. Toki\xc4\x85 kav\xc4\x85 reikia pilti atsargiai, nes kavinuko snapelyje da\xc5\xbenai susidaro \xe2\x80\x9ekam\xc5\xa1tis\xe2\x80\x9c, trukdantis i\xc5\xa1b\xc4\x97gti kavai._NEWLINE_Didesn\xc4\xaf kavos kiek\xc4\xaf patogu paruo\xc5\xa1ti talpesniame inde. U\xc5\xbekaitinamas iki virimo reikiamas vandens kiekis, paskui suberiama kava ir i\xc5\xa1mai\xc5\xa1oma. Indas u\xc5\xbedengiamas, verdama ant labai silpnos ugnies kelet\xc4\x85 minu\xc4\x8di\xc5\xb3, statoma \xc5\xa1iltai ir 5\xe2\x80\x936 min. leid\xc5\xbeiama nusistoti. Tada \xc4\xafpilama \xc5\xa1iek tiek \xc5\xa1alto vandens, kad kava grei\xc4\x8diau nusistot\xc5\xb3. Paskui ji supilama \xc4\xaf i\xc5\xa1 anksto \xc4\xafkaitintus kavinukus._NEWLINE_Kav\xc4\x85 galima virti u\xc5\xbepylus ir \xc5\xa1altu vandeniu. Tada vanduo tik u\xc5\xbevirinamas, bet toliau nevirinama. Taip virta kava blogesnio skonio, negu virta anks\xc4\x8diau apra\xc5\xa1ytu b\xc5\xabdu, bet jos gaunama daugiau ir stipresn\xc4\x97s. I\xc5\xa1virta kava laikoma \xc5\xa1iltai._NEWLINE_Anks\xc4\x8diau i\xc5\xa1virta kava pa\xc5\xa1ildoma, bet neu\xc5\xbevirinama._NEWLINE_Su sumu\xc5\xa1tiniais paprastai geriama kar\xc5\xa1ta kava. \xc5\xa0alta, \xc4\xaf kuri\xc4\x85 dedama valgom\xc5\xb3j\xc5\xb3 led\xc5\xb3 arba ledo gabal\xc4\x97li\xc5\xb3, geriama kaip gaivinantis, tonizuojantis g\xc4\x97rimas.'